ཨ་ཁུ་སྟོན་པ་གྲུ་ཁ་དེ་ནས་ཐོན་པ་ནས་སང་ཉིན་ཞོགས་པ་བར་ལྟོ་ཆས་ཟ་རྒྱུ་མ་རག་པར་ལུས་ཏེ་གྲོད་པ་ལྟོགས་བསྡད་ཡོད་པའི་སྐབས་དེར།ཞིང་པ་ཞིག་ཉིན་དགུང་གི་ཁ་ལག་ཟ་བཞིན་ཡོད་པ་མཐོང་།ཁོང་ཚོའི་ཞིང་ཁའི་དཀྱིལ་དེར་རྡོ་ཕ་བོང་ཆེན་པོ་ཞིག་ཡོད་པ་དེར་ཨ་ཁུ་སྟོན་པས་ལྟ་ཙམ་བྱས་ནས།རང་ཉིད་ཤུགས་ཆེན་པོ་ཡོད་ཁུལ་གྱིས།ཞིང་པ་ཚོ།ཁྱེད་ཚོས་ཕ་བོང་ཆེན་པོ་འདི་ཕྱིར་མ་བཏོན་པ་ཅི་ཡིན།གལ་ཏེ་ཕ་བོང་འདི་ཕྱི་རུ་བཏོན་པ་ཡིན་ན་ཞིང་ཁར་ལོ་ཏོག་སྐྱེ་ཚད་མང་དུ་འགྲོ་བཟོ་འདུགཅེས་ལབ་པས།ཞིང་པ་རྒན་པ་ཞིག་ཡར་ལངས་ཏེ།ཁོང་ང་ཚོས་ཕ་བོང་འདི་ཕྱི་ལ་སྤོ་དགོས་བསམས་རུང་རྩ་བ་ནས་སྤོ་ཐུབ་ཀྱི་མི་འདུགཟེར་བར།ཨ་ཁུ་སྟོན་པས་ཕ་བོང་དེར་ལྟ་ཙམ་ཞིག་བྱས་ནས།འདི་སྤོ་རྒྱུ་ལས་སླ་པོ་རེད།ངས་ཁུར་ནས་སྤོས་ཆོག་ཀྱང་ད་ལྟ་ང་གྲོད་པ་སྟོང་པ་ཡིན་ལབ་པར།ཞིང་པ་ཚོས་འོ་ན་སྔོན་ལ་ཞལ་ལག་མཆོད་ཟེར་ནས་ཨ་ཁུ་སྟོན་པར་ལྟོ་ཆས་རྒྱགས་ཚད་སྤྲད།དེ་རྗེས་ཨ་ཁུ་སྟོན་པས་ཐག་པ་རིང་པོ་ཞིག་ཁྱེར་ནས།ཡ་་་་ད་འདི་ངའི་སྒལ་པར་སྐུར་ཤོགལབ།འོན་ཀྱང་ཚང་མས་སྐུར་ཐུབ་རྒྱུ་ལྟ་ཞོག་འགུལ་ཙམ་ཡང་བྱེད་མ་ཐུབ་པར་ལུས་པས།ཨ་ཁུས་འུད་ཤོབ་དང་བཅས།ཁྱེད་རང་ཚོ་མི་མང་པོ་འདི་ཙམ་གྱིས་སྐུར་མ་ཐུབ་ན་ང་ལ་ཐབས་ཤེས་མི་འདུགཡང་མིན་ན་ཁྱོད་ཚོས་ཁུར་ཐུབ་པ་འདུག་གམ།ངས་བསྐུར་ཆོགཅེས་ལབ་པར་ཁོ་ཚོ་ཚང་མ་ཁ་ཁུ་སིམ་མེར་བསྡད།དེ་ནས་ཨ་ཁུས་ད་ནི་ཐབས་ཤེས་རྫོགས་སོང་།ངས་ད་གིན་ཁྱེད་ཚོར་སྤོས་ཆོག་ལབ་པ་ཡིན།འོན་ཀྱང་ཁྱོད་ཚོས་སྐུར་མ་ཐུབ་ན་ང་ལ་ཐབས་ཤེས་མེདཟེར་ནས་ལོག་ཕྱིན་པར།ཁོ་ཚོ་གང་ཡང་ལབ་རྒྱུ་མ་རག་པར་ལུས་སོ།